Mynenn fruntlikenn groyt mydt alles guden erbedynghe allweghe thouoren. Ersamen vorsichtigen besunderghen guden frunde, geue juwen ersamen vorsichtighen fruntliken thorekennen(!), dat her Suante Nygelsson vpghedecket hefft vor vnsem hoc[h]bornen fforsten vnde allder gnedicdesten(!) heren konynck Hans vmme jchteswelke guder he jn juwer stadt let, do dat Ruske slot ghewunne[n] wart, so gy woll horende warden vnde vorstan jn vnses gnedicdesten heren breue, vnde jk ok van synen weghen van jw beghere, gy my hyr eyn antwort vp benalen willenn van syner weghen. Item, besunderlikenn gunstighe gude naber, so id na Godes vorsichticheyt gheffallen is, dat ik nu thor tydt hebbe anghenamen Wyborch, so myn fruntlike begher is an juwe ersamen vorsichtichden, my vnde de myne jn ffrunscop erkennen willen vnde behulpelick, gunstich vnde vorderlich willen weszen, welken jk an jwe ersamen vorsichtichden alle tyd gerne an eynen grotern vorschulden wille, welke jk jw ersamen vnde wolwiszeden vorsichtichden Gode tho langher wolffart regerende ghesunt vnd salich beuele. Ghescreuenn vp Wyborch vnder mynen jngheszegell an dem daghe Augustini martiris anno etc. xcix. Erick Thursson, ridder. Adress: Den ersamen vnde wolwiiszeden heren borgermesteren vnde ratmanne der stat Reuell, synen besunderliken gunstigen guden ffrunden.